
A hallgatói preferenciák elemzése a gravitációs és logit modellek segítségével

A fogyasztói termékválasztás, a preferenciák vizsgálata és annak okainak feltárása a piackutatás igencsak fontos területe. A fogyasztói magatartás kutatásának módszertana egyre csak fejlődik, alkalmazása egyre kiterjedtebbé válik.
Dolgozatomban bemutatom a preferenciák vizsgálatára vonatkozó logit modell és a vele szoros rokonságban lévő gravitációs modell alkalmazását a felsőoktatásba jelentkezők preferenciáinak vizsgálatára. Dolgozatom egyedülálló adatbázison, a Felvi.hu tíz éves (az összes jelentkezést tartalmazó) állományán elemzi a jelentkezők választását és annak lehetséges mögöttes okait. Hasonló módszerű és kiterjedésű vizsgálat még nem született Magyarországon, sőt a nemzetközi szakirodalomban is kevés hasonló található.
Munkám során számba veszem az eddigi hallgatói preferenciákra irányuló vizsgálatok szempontjait, melyeket újakkal egészítek ki.
A gravitációs modell a fizikából jól ismert általános tömegvonzás elvén alapszik. Segítségével modellezhetők az emberi viselkedés által indukált áramlások, melyek vonatkozhatnak több tényezőre is, mint például tőke, információ, vagy akár a felsőoktatási intézményekbe jelentkező leendő hallgatók. Egy másik gyakran alkalmazott modell a logit modell, mellyel a diszkrét, kategorikus elemek közötti fogyasztói választás regressziós elemzése végezhető el.
Dolgozatomban bemutatom a gravitációs, illetve logit modellek adatbázisainak felépítésének menetét és azokat az új változókat, melyekkel a jelentkezők döntéseinek gazdasági, társadalmi okaira lehet következtetni. A módszerek alkalmazása során kapott eredményeket pedig külön interpretálom a gravitációs, illetve (bináris) logit modellekre vonatkozóan, továbbá megvizsgálom azt is, hogy a jelentkezők preferenciái hogyan függenek attól, hogy hányadik helyre való jelentkezésről hoznak döntést. Ehhez ordinális logit modellt alkalmazok. Végül összehasonlítom a különböző módszerek által kapott eredményeket és megjelölöm a lehetséges további kutatási irányvonalat.



